**„…él még Bánk!”**

Bánk bán ugyan önmagáról üzen e mondattal, ám üzenetében valójában egy magatartásforma, a hazához való viszony fogalmazódik meg. A hazájáért önmagát is feláldozni képes vezető alakja napjainkban különös jelentőséggel bír. Egy individualista, csak önnön érdekeit szem előtt tartó társadalomban - ez jellemzi korunkat is - a közösségi szempont hangsúlyozása, a nemzetért, a hazáért kiálló, a legsúlyosabb áldozatot is vállaló vezető léte reményt sugall. Azt üzeni örök érvényűen, hogy a kiábrándultság ellenére is érdemes tenni a közösségért, érdemes küzdeni a szabadságért, hogy van igazság; és a nemzet szabadsága, szabadság iránti vágya nem taposható el, nem fojtható el véglegesen. Bánk bán a haza szimbóluma a darabban. A haza léte és a hozzá fűződő viszony pedig minden korban a legfontosabb kérdések egyike. Bánk jelképerejű nem csak a hazához fűződő viszonyában, hanem emberi mivoltában, megnyilvánulásaiban is.

**„Két fátyolt szakasztok el: Hazámról és becsületemről.”**

Örökké aktuális élethelyzet, amikor dönteni, választani kell súlyos erkölcsi dilemmákat felvető kérdésekben. Ma is iránymutató, hogy ilyen helyzetekben, effajta döntéshozatalkor csakis a haza, a nemzet iránti és az önmagammal szemben is kötelező becsület lehet az egyedüli szempont. A felelős ember, a felelős országvezető nem térhet le a tisztesség, a becsület útjáról semmiféle külső kényszer hatására. Sőt, ha – mint a műben– hamis kép alakul ki valamilyen félreértés vagy cselszövés miatt (vagy korunkban, mondjuk, a sajtó hírei hatására), akkor is minden embernek vállalnia kell saját arcát, önmagát, cselekedeteit, döntéseit. Ahogy Bánk, úgy II. András hazához való viszonyulása is máig példa-és üzenetértékű. Hozzáállása a történtekhez minden korban megszívlelendő helyzetértékelés. Ma is érvényes üzenet, hogy személyes sérelmeink, veszteségeink, érdekeink soha nem lehetnek fontosabbak a haza, a közösség érdekeinél, azok mindig felülírják az egyén érdekeit.